FORELØBIGT FORSLAG TIL ÆNDRINGSBUDGET nr. 1 TIL BUDGETTET FOR 2003 - OVERSIGT OVER INDTÆGTER OG UDGIFTER EFTER SEKTION - Sektion III - Kommissionen

(forelagt af Kommissionen)

Under henvisning til:

- traktaten om oprettelse af Det Europæiske Fællesskab, særlig artikel 272,

- traktaten om oprettelse af Det Europæiske Atomenergifællesskab, særlig artikel 177,

- Rådets forordning (EF, Euratom) nr. 1605/2002 af 25. juni 2002 om finansforordningen vedrørende De Europæiske Fællesskabers almindelige budget [1], særlig artikel 37,

[1] EFT L 248 af 16.9.2002, s. 1.

forelægger Europa-Kommissionen hermed budgetmyndigheden det foreløbige forslag til ændringsbudget nr. 1 til 2003-budgettet på grundlag af nedenstående begrundelse.

***

INDHOLDSFORTEGNELSE

BEGRUNDELSE

1 Indledning

2 UDGIFTSOMRÅDE 2 - STRUKTURFORANSTALTNINGER: Reform af den fælles fiskeripolitik og EF-hasteforanstaltning for ophugning af fiskerfartøjer

2.1 Baggrund

2.2 Påtænkte indsatsområder

2.3 Beregning af omkostningerne ved reformen

2.4 Omkostningerne ved den specifikke foranstaltning i 2003 og omprogrammering af strukturfondene

2.5 Virkninger for fællesskabsbudgettet i 2003

3 UDGIFTSOMRÅDE 3 - INTERNE POLITIKKER: Informations- og kommunikationsforanstaltninger vedrørende "EU's rolle i verden"

4 UDGIFTSOMRÅDE 5 - ADMINISTRATIONSUDGIFTER: Europæisk magistergrad i menneskerettigheder og demokratisering

OVERSIGTSTABEL FORDELT PÅ UDGIFTSOMRÅDER I DE FINANSIELLE OVERSLAG

ALMINDELIG OVERSIGT OVER INDTÆGTER

A. SAMLEDE INDTÆGTER

B. FINANSIERING AF DET ALMINDELIGE BUDGET

OVERSIGT OVER INDTÆGTER OG UDGIFTER EFTER SEKTION

BEGRUNDELSE

1 INDLEDNING

Dette foreløbige forslag til ændringsbudget nr. 1 for 2003 indeholder tre elementer:

- tilvejebringelsen af yderligere bevillinger til ophugning af fiskerfartøjer under udgiftsområde 2 i de finansielle overslag som led i reformen af den fælles fiskeripolitik,

- oprettelsen af en ny budgetpost under udgiftsområde 3 i de finansielle overslag, hvor der opføres et p.m. for informations- og kommunikationsforanstaltninger vedrørende EU's rolle i verden,

- ændring af teksten og anmærkningerne til budgetpost A-3014 for at tilpasse den til tilsvarende foranstaltninger under budgetposter i samme kapitel og dermed lette gennemførelsen.

Med hensyn til det første element foreslog Kommissionen den 28. maj 2002 en større revision af den fælles fiskeripolitik med henblik på at nå frem til en fiskerflåde, hvis kapacitet stemmer overens med de ressourcer, der er til rådighed. Forslaget omfattede en EF-hasteforanstaltning, der skal skabe yderligere incitamenter til at ophugge fiskerfartøjer for hurtigst muligt at afhjælpe overkapaciteten inden for fiskeriet. Reformen af den fælles fiskeripolitik blev vedtaget af Rådet (landbrug og fiskeri) på mødet den 16.-20. december 2002. En stor del af hasteforanstaltningen vil blive finansieret ved at omprogrammere strukturfondene for årene 2004-2006, men der er behov for yderligere finansiering i 2003, så reformen kan sættes i gang.

De yderligere midler, der er behov for i 2003, andrager 32 mio. EUR i forpligtelsesbevillinger og 10 mio. EUR i betalingsbevillinger.

Da den foranstaltning, som dette forslag vedrører, er støtteberettiget under Det Finansielle Instrument til Udvikling af Fiskeriet (FIUF) og foregriber en større omorganisering af FIUF-programmerne, skal den finansieres under udgiftsområde 2 i de finansielle overslag. Der er ingen margen tilbage under loftet for udgiftsområde 2 i 2003-budgettet og ingen mulighed for at omfordele bevillingerne. Kommissionen henviser til sit forslag [2] om at anvende fleksibilitetsinstrumentet, jf. punkt 24 i den interinstitutionelle aftale [3], for at gøre det muligt at finansiere foranstaltningen under budgetpost B2-201, "Supplerende fællesskabsforanstaltning til ophugning af fiskerfartøjer". Denne budgetpost blev oprettet på 2003-budgettet i kapitlet "Andre specifikke strukturforanstaltninger" med et p.m.

[2] COM(2002) 599, fremlagt den 10. juli 2002 samtidig med ændringsskrivelse nr. 1/2003.

[3] EFT C 172 af 18.6.1999, s. 1.

De yderligere betalingsbevillinger på 10 mio. EUR kan finansieres gennem en stigning i de overskud, der er til rådighed fra regnskabsåret 2002, og som skyldes en for lav udnyttelse af udgifterne, specielt på strukturfondsområdet. Indkaldelsen af egne indtægter er uændret.

Det andet element er baseret på Kommissionens meddelelse om "EU's informations- og kommunikationsstrategi" af 2. juli 2002, hvori det foreslås, at "EU's rolle i verden" skal være et prioriteret tema i de kommende år. Den interinstitutionelle arbejdsgruppe om informationspolitik godkendte denne fremgangsmåde på mødet den 24. september 2002. Under den procedure, der førte til vedtagelsen af 2003-budgettet, lykkedes det dog ikke at få dette omsat i budgetbevillinger.

Det tredje element under udgiftsområde 5 i de finansielle overslag vedrører en budgetpost i kapitel A-30 (tilskud), hvor det i modsætning til tilsvarende foranstaltninger i samme kapitel ikke klart fremgår af teksten, hvem modtageren er.

2 UDGIFTSOMRÅDE 2 - STRUKTURFORANSTALTNINGER: REFORM AF DEN FÆLLES FISKERIPOLITIK OG EF-HASTEFORANSTALTNING FOR OPHUGNING AF FISKERFARTØJER

2.1 Baggrund

Ved Rådets forordning (EF) nr. 2792/1999 af 17. december 1999 om de nærmere regler og betingelser for Fællesskabets strukturforanstaltninger for fiskeriet [4] blev der skabt incitamenter til oplægning for at opnå et mere afbalanceret forhold mellem flådekapaciteten og de disponible ressourcer på lang sigt. Flere bestande af stor betydning for EF-fiskeriet er nu stærkt reduceret. Ejerne af fiskerfartøjer, hvis fiskerimuligheder er blevet kraftigt reduceret som følge af en genopretningsplan, der er blevet vedtaget af Rådet, bør derfor have flere incitamenter til oplægning ud over dem, der allerede er skabt ved forordning (EF) nr. 2792/1999. Det kræver, at der stilles tilstrækkelige supplerende midler til rådighed for medlemsstaterne til dette formål, og derfor vedtog Rådet på mødet i december 2002 en EF-hasteforanstaltning for ophugning af fiskerfartøjer [5] som led i reformpakken for den fælles fiskeripolitik.

[4] EFT L 337 af 30.12.1999, s. 10. Forordningen som senest ændret ved forordning (EF) nr. 179/2002 (EFT L 31 af 1.2.2002, s. 25).

[5] EFT L 358 af 31.12.2002, s. 57.

Denne foranstaltning giver medlemsstaterne mulighed for at tilbyde fartøjsejere, som er alvorlig berørt af reduktioner af fiskeriindsatsen, flere penge for at ophugge deres fartøjer. Det tilstræbes, at flere fartøjsejere skal tilskyndes til at tage imod tilbuddet, og at flådens kapacitet i fiskerier, der er berørt af flerårige forvaltningsplaner, således skal bringes på linje med de disponible ressourcer. Af bevarelsesgrunde bør EF-foranstaltningen indføres snarest muligt og bør være tidsbegrænset, så det sikres, at der iværksættes en hensigtsmæssig omstrukturering af flåden så hurtigt som muligt. Fællesskabsforanstaltningen er derfor indført for perioden 2003-2006.

For årene 2004-2006 skal de midler, der kræves for at finansiere EF-hasteforanstaltningen, tilvejebringes ved at omprogrammere strukturfondene i forbindelse med midtvejsevalueringen af fondene. For at denne nye politik kan sættes i gang i 2003, som Rådet har besluttet, kræves der imidlertid yderligere midler oven i det fællesskabsbudget, der allerede er til rådighed via FIUF.

2.2 Påtænkte indsatsområder

Man vil tillade yderligere økonomiske incitamenter til ophugning for at sikre, at den nye foranstaltning sammen med FIUF kan rejse tilstrækkelig stor finansiel støtte til at dække behovet for en hurtigere udtagning af fiskerfartøjer.

Målgrupperne er de skibsejere, hvis fiskerfartøjer er omfattet af genopretningsplaner, som er vedtaget af Rådet. Det umiddelbare resultat er den nettoreduktion af flådekapaciteten, som foranstaltningen medfører.

Medlemsstater, der ønsker at modtage det supplerende finansielle bidrag i 2003, forelægger inden den 30. juni 2003 Kommissionen en oversigt over de udgifter til ophugning, som de søger om yderligere midler til. De skal dokumentere, at deres årlige tildeling af FIUF-midler ikke er tilstrækkelig til, at deres mål for ophugningen det pågældende år kan nås. På grundlag af disse oplysninger vil Kommissionen derefter indgå forpligtelser for det samlede årlige beløb, der er afsat på budgettet til denne EF-hasteforanstaltning.

Medlemsstaterne forelægger deres ansøgning om betaling af støtte senest den 30. juni 2004. På grundlag af ansøgningerne træffer Kommissionen beslutning om EF-bidraget til de enkelte medlemsstater.

2.3 Beregning af omkostningerne ved reformen

Udgangspunktet for beregningen af omkostningerne ved den nødvendige kapacitetsreduktion er den anbefalede reduktion af fiskeriindsatsen. Antallet af fartøjer, der vil blive berørt af denne reduktion af fiskeriindsatsen, kan beregnes omtrentligt ud fra fartøjsfortegnelsen. På grundlag af et skøn over, hvor mange af disse fartøjer der vil søge om ophugningsstøtte, kan det beregnes, hvor mange ophugningspræmier der i alt vil blive ansøgt om i hver enkelt medlemsstat. Forskellen mellem dette tal og det beløb, der allerede er programmeret til ophugningsstøtte i hvert nationalt FIUF-program, giver en indikation for behovet for supplerende finansielle ressourcer.

Antager man, at de ældste fiskerfartøjer vil blive ophugget først, kan det samlede antal fartøjer, som skal fjernes fra fiskeriet for at nå den ønskede nedskæring i fiskeridødeligheden, anslås til 8 592. Omregnet til tonnage vil de samlede ophugningsomkostninger med en udnyttelse på 80 % blive på 1 376 mio. EUR, inklusive et fællesskabsbidrag på 712 mio. EUR.

2.4 Omkostningerne ved den specifikke foranstaltning i 2003 og omprogrammering af strukturfondene

Inden for den nuværende FIUF-programmering er der afsat 663 mio. EUR til justering af flådekapaciteten (dvs. beløb øremærket ikke blot til ophugning, men også til eksport eller til blandede selskaber, som kunne omlægges til ophugning). Nogle medlemsstater vil ikke have behov for ekstra finansiering, mens andre vil. Det vil dog ikke være muligt at overføre FIUF-midler fra en medlemsstat til en anden. På grundlag af disse beregninger for de enkelte medlemsstater skønner Kommissionen derfor, at det påkrævede yderligere beløb til oplægning af de fartøjer, der vil blive alvorligt berørt af de genopretningsplaner, som Rådet har vedtaget, vil beløbe sig til 272 mio. EUR i perioden 2003-2006 [6].

[6] Se tabellen i bilag 6.1.1. til Kommissionens forslag til Rådets forordning om en EF-hasteforanstaltning for ophugning af fiskerfartøjer, KOM(2002) 190 endelig.

Beløbet for 2003 repræsenterer det anslåede behov for supplerende midler inden midtvejsevalueringen, hvorefter det resterende behov kan dækkes ved en omprogrammering. Forslaget indebærer en bred omprogrammering af de midler, der er til rådighed inden for rammerne af strukturfondene, og medlemsstaterne vil blive anmodet om at foretage denne omprogrammering i forbindelse med midtvejsevalueringen. Med hensyn til denne foranstaltning skulle medlemsstaterne på den måde kunne genanvende 240 mio. EUR ud af de 272 mio. EUR, der anslås at være behov for til ophugning af fartøjer. På baggrund af tidsplanen for midtvejsevalueringen af strukturfondene skal der derfor i 2003 bruges 32 mio. EUR ekstra til at iværksætte reformen af fiskeripolitikken.

2.5 Virkninger for fællesskabsbudgettet i 2003

Som forklaret ovenfor skal foranstaltningen finansieres under udgiftsområde 2 i de finansielle overslag. Da der ikke er nogen margen tilbage under loftet for udgiftsområde 2 i 2003-budgettet, og da der ikke er nogen mulighed for at omfordele bevillinger, fremsætter Kommissionen samtidig et forslag om at anvende fleksibilitetsinstrumentet. Ophugningsforanstaltningen bør finansieres via budgetpost B2-201, "Supplerende fællesskabsforanstaltninger til ophugning af fiskerfartøjer", som blev oprettet på 2003-budgettet i kapitlet "Andre specifikke strukturforanstaltninger" med et p.m.

3 UDGIFTSOMRÅDE 3 - INTERNE POLITIKKER: INFORMATIONS- OG KOMMUNIKATIONSFORANSTALTNINGER VEDRØRENDE "EU'S ROLLE I VERDEN"

I Kommissionens meddelelse om "EU's informations- og kommunikationsstrategi" af 2. juli 2002 foreslås det, at "EU's rolle i verden" skal være et prioriteret tema i de kommende år. Den interinstitutionelle arbejdsgruppe om informationspolitik godkendte denne fremgangsmåde på mødet den 24. september 2002, og den drøftede muligheden for gennem flere forskellige medier (tv, internetchats, cd-rommer, konferencer og seminarer) at udsende et budskab, som fokuserer på Fællesskabets handelspolitik, dets interesse i globaliseringsprocessen og de principper, som EU forsvarer i internationale fora og forhandlinger. Kommissionen vil dog overveje at udvide de finansierede foranstaltninger til også at omfatte naboskabspolitikken på den ene side og åbningen af EU mod udviklingslandene på den anden side.

Det foreslås derfor, at der oprettes en ny budgetpost under udgiftsområde 3 i de finansielle overslag med følgende kontoplan og tekst:

B3-3065 - "PRINCE - EU's rolle i verden"

Da margenen under loftet for udgiftsområde 3 er meget beskeden i 2003, foreslås der et p.m. for denne nye budgetpost. De nødvendige bevillinger bør stilles til rådighed i løbet af året ved hjælp af en overførsel inden for udgiftsområde 3; det beløb på 1,57 mio. EUR, som er fastsat i den interinstitutionelle arbejdsgruppes konklusioner, bruges som reference.

4 UDGIFTSOMRÅDE 5 - ADMINISTRATIONSUDGIFTER: EUROPÆISK MAGISTERGRAD I MENNESKERETTIGHEDER OG DEMOKRATISERING

For den støtte, der er omhandlet i budgetpost A-3031, A-3033, A-3034 og A-3039, som i vidt omfang kan sammenlignes med den, der er omhandlet i budgetpost A-3014, er støttemodtagerne identificeret i budgetpostens tekst og anmærkningerne til posten. For budgetpost A-3014 er modtageren imidlertid kun nævnt i anmærkningerne på trods af, at de pågældende aktiviteter er klart defineret.

Det foreslås, at titlerne og anmærkningerne til disse budgetposter harmoniseres, da de hører ind under det samme politikområde, "Forbindelser udadtil", og således forvaltes samlet; dette vil lette gennemførelsen.

OVERSIGTSTABEL FORDELT PÅ UDGIFTSOMRÅDER I DE FINANSIELLE OVERSLAG

>TABELPOSITION>

ALMINDELIG OVERSIGT OVER INDTÆGTER

A. SAMLEDE INDTÆGTER

>TABELPOSITION>

AFSNIT 3

DISPONIBLE OVERSKUD

KAPITEL 30 - DISPONIBELT OVERSKUD FRA DET FOREGÅENDE REGNSKABSÅR

Artikel 300 Disponibelt overskud fra det foregående regnskabsår

>TABELPOSITION>

B. FINANSIERING AF DET ALMINDELIGE BUDGET

>TABELPOSITION>

>TABELPOSITION>

OVERSIGT OVER INDTÆGTER OG UDGIFTER EFTER SEKTION

DEL A

AFSNIT A-3

UDGIFTER I FORBINDELSE MED INSTITUTIONENS UDFØRELSE AF SÆRLIGE OPGAVER

KAPITEL A-30 - FÆLLESSKABSTILSKUD

Artikel A-301 Institutioner med europæisk sigte

Teksten til budgetpost A-3014 ændres som følger:

A-3014 Det fælleseuropæiske universitetscenter

>TABELPOSITION>

Bemærkninger:

Teksten ændres som følger:

Denne bevilling skal dække udgifterne til det fælleseuropæiske universitetscenter med henblik på:

- at fortsætte den europæiske magisteruddannelse i menneskerettigheder og demokratisering i Venedig, som tilrettelægges af 29 universiteter i Den Europæiske Unions medlemsstater, og i den forbindelse forbedre mulighederne for at afholde specialkurser

- at fortsætte programmet, der giver kandidater mulighed for at erhverve praktisk erfaring i en periode på ikke over 12 måneder gennem "Programmet for uddannelse i menneskerettigheder" ved De Forenede Nationer og Den Europæiske Union.

DEL B

UNDERSEKTION B2

STRUKTURFORANSTALTNINGER, STRUKTUR- OG SAMHØRIGHEDSUDGIFTER, FINANSIERINGSMEKANISME, ANDRE LANDBRUGS- OG REGIONALFORANSTALTNINGER, TRANSPORT SAMT FISKERI

AFSNIT B2-2

ANDRE SPECIFIKKE STRUKTURFORANSTALTNINGER

KAPITEL B2-20 - ANDRE SPECIFIKKE STRUKTURFORANSTALTNINGER

B2-201 Supplerende fællesskabsforanstaltning til ophugning af fiskerfartøjer

>TABELPOSITION>

UNDERSEKTION B3

UDDANNELSE, ERHVERVSUDDANNELSE OG UNGDOM

AFSNIT B3-3

INFORMATION OG KOMMUNIKATION

KAPITEL B3-30 - INFORMATION OG KOMMUNIKATION

B3-306 Prince (informationsprogram for europæiske borgere) - Informationsforanstaltninger vedrørende særlige politikker

Ny post

B3-3065 PRINCE - EU's rolle i verden

>TABELPOSITION>

Tidligere artikel B3-3 0 6 (delvis)

Denne bevilling skal dække finansieringen af prioriterede informationsforanstaltninger om fællesskabspolitikkerne.

Den dækker "EU's rolle i verden" med følgende mål:

(i) at fremme et mere afbalanceret syn på globalisering;

(ii) at påpege værdien af det nuværende system / tidligere resultater af handelspolitikken som europæernes fælles strategi over for/svar på globaliseringen;

(iii) at understrege forbindelsen mellem globalisering, multilaterale regler og bæredygtig udvikling;

(iv) at fremhæve de principper / værdier, som EU forsvarer på verdensscenen.

Kommissionen vedtog den 27. juni 2001 en meddelelse til Rådet, Europa-Parlamentet, Det Økonomiske og Sociale Udvalg og Regionsudvalget om nye rammer for samarbejde om aktiviteter vedrørende informations- og kommunikationspolitikken i Den Europæiske Union (KOM(2001) 354 endelig). Meddelelsen foreslår en ramme for samarbejdet mellem institutionerne og medlemsstaterne om udvikling af en informations- og kommunikationsstrategi for Den Europæiske Union.

Den Interinstitutionelle Gruppe om Information (IGI) under fælles forsæde af Kommissionen, Europa-Parlamentet og Rådet fastlægger de fælles retningslinjer for de områder, der henhører under det interinstitutionelle samarbejde vedrørende information og kommunikation i Den Europæiske Union. Den koordinerer de centraliserede og decentraliserede informationsaktiviteter rettet mod offentligheden inden for disse områder. IGI udtaler sig hvert år om prioriteterne for de følgende år på grundlag af en rapport udarbejdet af Kommissionen.

Under denne konto kan der ikke afholdes administrative udgifter, uanset hvem modtageren er.

Retsgrundlag

Kommissionen er af den opfattelse, at der er tale om en af de opgaver, som er omfattet af Kommissionens institutionelle beføjelser som defineret i den interinstitutionelle aftale af 6. maj 1999 mellem Europa-Parlamentet, Rådet og Kommissionen om budgetdisciplin og forbedring af budgetproceduren (EFT C 172 af 18.6.1999, s. 1).